ΨΗΦΙΣΜΑ (ΕΕ) 2019/1462 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 26ης Μαρτίου 2019

με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2017

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

— έχοντας υπόψη την απόφασή του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2017,

— έχοντας υπόψη το άρθρο 94 και το παράρτημα IV του Κανονισμού του,

— έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A8-0134/2019),

Α. λαμβάνοντας υπόψη ότι, σύμφωνα με την κατάσταση εσόδων και δαπανών του (1), ο οριστικός προϋπολογισμός του Ευρωπαϊκού Κέντρου Πρόληψης και Ελέγχου Νόσων («το Κέντρο») για το οικονομικό έτος 2017 ήταν 58 042 653 EUR, ποσό που αντιστοιχεί σε ελαφρά μείωση κατά 0,35 % σε σύγκριση με το 2016· λαμβάνοντας υπόψη ότι ποσοστό 97,80 % του προϋπολογισμού του Κέντρου προέρχεται από τον προϋπολογισμό της Ένωσης·

Β. λαμβάνοντας υπόψη ότι το Ελεγκτικό Συνέδριο, στην έκθεσή του για τους ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2017 («η έκθεση του Ελεγκτικού Συνεδρίου»), δήλωσε ότι αποκόμισε εύλογη βεβαιότητα ότι οι ετήσιοι λογαριασμοί του Κέντρου είναι αξιόπιστοι και οι πράξεις στις οποίες βασίζονται είναι νόμιμες και κανονικές·

Δημοσιονομική και χρηματοοικονομική διαχείριση

1. σημειώνει με ικανοποίηση ότι οι προσπάθειες παρακολούθησης του προϋπολογισμού κατά τη διάρκεια του οικονομικού έτους 2017 είχαν ως αποτέλεσμα ποσοστό εκτέλεσης του προϋπολογισμού 99,78 %, το οποίο συνιστά αύξηση κατά 1,76 % σε σύγκριση με το 2016· σημειώνει ότι το ποσοστό εκτέλεσης των πιστώσεων πληρωμών ανήλθε σε 81,71 %, το οποίο συνιστά αύξηση κατά 2,45 % σε σύγκριση με το προηγούμενο έτος·

2. υπενθυμίζει ότι, ως οργανισμός της Ένωσης, το Κέντρο διαθέτει προϋπολογισμό σε ευρώ· ωστόσο, δεδομένου ότι έχει την έδρα του εκτός της ευρωζώνης (στη Σουηδία), πολλές από τις δαπάνες του πραγματοποιούνται σε σουηδικές κορώνες (SEK)· επιπλέον, το Κέντρο είναι εκτεθειμένο σε συναλλαγματικές διακυμάνσεις επειδή, όχι μόνον έχει τραπεζικούς λογαριασμούς σε σουηδικές κορώνες, αλλά πραγματοποιεί και ορισμένες συναλλαγές σε άλλα ξένα νομίσματα·

Ακύρωση μεταφορών πιστώσεων στο επόμενο έτος

3. διαπιστώνει με ανησυχία ότι οι ακυρώσεις των μεταφορών πιστώσεων από το 2016 στο 2017 ανήλθαν σε 953 754 EUR, ποσό που αντιπροσωπεύει το 8,73 % του συνολικού μεταφερόμενου ποσού, παρουσιάζοντας ωστόσο μείωση κατά 3,11 % σε σύγκριση με το 2016·

Επιδόσεις

4. σημειώνει με ικανοποίηση ότι το Κέντρο χρησιμοποιεί ορισμένους κύριους δείκτες επιδόσεων για να αξιολογεί την προστιθέμενη αξία που παρέχουν οι δραστηριότητές του και τον κατάλογο των κύριων δεικτών επιδόσεων που περιλαμβάνεται στο έγγραφο εργασίας των Υπηρεσιών της Επιτροπής της 13ης Μαρτίου 2015 ( 2 ) , μεταξύ άλλων για τη βελτίωση της δημοσιονομικής διαχείρισής του·

5. αναγνωρίζει ότι το Κέντρο οριστικοποίησε τον χάρτη πορείας για τον ανασχεδιασμό των συστημάτων που διαθέτει για την επιτήρηση των νόσων, δημοσίευσε αξιολογήσεις για την αντιμετώπιση νέων απειλών για την υγεία στην Ένωση και συνέχισε να στηρίζει την παρακολούθηση των ικανοτήτων των μικροβιολογικών εργαστηρίων στην Ένωση·

6. υπενθυμίζει ότι η αποστολή του Κέντρου είναι να εντοπίζει, να αξιολογεί και να γνωστοποιεί τρέχουσες αλλά και αναδυόμενες απειλές κατά της υγείας του ανθρώπου από μεταδοτικές νόσους· τονίζει ότι, το 2017, το Κέντρο ανταποκρίθηκε σε 59 επίσημες επιστημονικές αιτήσεις, 35 εκ των οποίων προήλθαν από το Κοινοβούλιο, και δημοσίευσε συνολικά 210 εκθέσεις (σε σύγκριση με 158 το 2016), συμπεριλαμβανομένων 38 αξιολογήσεων άμεσου κινδύνου για νέες απειλές νόσων στην Ευρώπη, και 78 εκθέσεων επιτήρησης·

7. σημειώνει ότι το Κέντρο δρομολόγησε επίσης το έργο EPHESUS, που αποσκοπεί στην αξιολόγηση όλων των συστημάτων επιτήρησης μολυσματικών ασθενειών στον τομέα της δημόσιας υγείας της Ένωσης/του ΕΟΧ, και ξεκίνησε την αξιολόγηση των προγραμμάτων αντιμετώπισης νόσων που διαθέτει·

8. εκφράζει την ικανοποίησή του για το γεγονός ότι το Κέντρο έχει δώσει προτεραιότητα σε δραστηριότητες για την αντιμετώπιση των απειλών που θέτει η μικροβιακή αντοχή και η άνοδος της επιφυλακτικότητας απέναντι στα εμβόλια στην Ένωση·

9. σημειώνει με ικανοποίηση ότι το Κέντρο ανταλλάσσει βέλτιστες πρακτικές και συνεργάζεται συχνά με άλλους οργανισμούς, κυρίως με την Ευρωπαϊκή Αρχή για την Ασφάλεια των Τροφίμων, τον Ευρωπαϊκό Οργανισμό Φαρμάκων και το Ευρωπαϊκό Κέντρο Παρακολούθησης Ναρκωτικών και Τοξικομανίας· αναγνωρίζει, επιπλέον, ότι το Κέντρο συμμετέχει σε διοργανικές διαδικασίες σύναψης συμβάσεων που διοργανώνονται από άλλους οργανισμούς· τονίζει ότι το Κέντρο θα πρέπει να συνεχίσει να προωθεί τη συνεργασία με άλλους οργανισμούς της Ένωσης και διεθνείς οργανισμούς, και να ενθαρρύνει τον διάλογο με τα ενδιαφερόμενα μέρη και τους πολίτες·

10. λαμβάνει υπό σημείωση το γεγονός ότι η εξωτερική αξιολόγηση για την περίοδο 2013-2017 θα διενεργηθεί το 2018-2019· καλεί το Κέντρο να υποβάλει έκθεση στην αρμόδια για την απαλλαγή αρχή σχετικά με το αποτέλεσμα·

Πολιτική προσωπικού

11. σημειώνει ότι, στις 31 Δεκεμβρίου 2017, το ποσοστό εκτέλεσης του οργανογράμματος ανερχόταν σε 91,21 %, με κάλυψη 166 θέσεων έκτακτων υπαλλήλων από τις 182 θέσεις έκτακτων υπαλλήλων που είχαν εγκριθεί στο πλαίσιο του προϋπολογισμού της Ένωσης (σε σύγκριση με 186 εγκεκριμένες θέσεις το 2016)· σημειώνει ότι, επιπλέον, 97 συμβασιούχοι υπάλληλοι και 3 αποσπασμένοι εθνικοί εμπειρογνώμονες εργάστηκαν για το Κέντρο το 2017·

12. σημειώνει ότι το Κέντρο έχει εγκρίνει πολιτική για την προστασία της αξιοπρέπειας των προσώπων και την πρόληψη της παρενόχλησης· αναγνωρίζει ότι παρέχει εμπιστευτικές συμβουλευτικές υπηρεσίες, όπως επίσης και μαθήματα κατάρτισης· σημειώνει ότι, το 2017, αναφέρθηκαν και διερευνήθηκαν δύο υποθέσεις παρενόχλησης·

Σύναψη συμβάσεων

13. αναγνωρίζει ότι η χρήση ηλεκτρονικών ροών εργασίας για τη σύναψη συμβάσεων, βάσει της εφαρμογής e-PRIOR της ΓΔ DIGIT της Επιτροπής, πέραν των βελτιώσεων στην παρακολούθηση της σύναψης συμβάσεων, βελτίωσε και τις διαδικασίες σύναψης συμβάσεων του Κέντρου· αναγνωρίζει, επίσης, ότι το Κέντρο ολοκλήρωσε 316 διαδικασίες σύναψης συμβάσεων το 2017·

Πρόληψη και διαχείριση συγκρούσεων συμφερόντων και διαφάνεια

14. σημειώνει ότι η δήλωση συμφερόντων και το βιογραφικό σημείωμα του διευθυντή του Κέντρου δημοσιεύονται στον ιστότοπο του Κέντρου· σημειώνει με ανησυχία ότι λείπουν ορισμένες δηλώσεις συμφερόντων και βιογραφικά σημειώματα μελών του διοικητικού συμβουλίου και του συμβουλευτικού σώματος· ζητεί από το Κέντρο να υποβάλει έκθεση στην αρμόδια για την απαλλαγή αρχή σχετικά με τα μέτρα που λαμβάνονται ως προς αυτό·

15. σημειώνει τα υφιστάμενα μέτρα του Κέντρου και τις συνεχιζόμενες προσπάθειες για τη διασφάλιση της διαφάνειας, της πρόληψης, της διαχείρισης των συγκρούσεων συμφερόντων και της προστασίας των μαρτύρων δημοσίου συμφέροντος· σημειώνει ότι, σύμφωνα με πληροφορίες του Κέντρου, το 2017 η Ευρωπαϊκή Υπηρεσία Καταπολέμησης της Απάτης έθεσε στο αρχείο μια υπόθεση καταγγελίας δυσλειτουργιών, χωρίς να προβεί σε περαιτέρω ενέργειες· σημειώνει ότι εντοπίστηκαν και ερευνήθηκαν περαιτέρω έξι περιπτώσεις πιθανής σύγκρουσης συμφερόντων το 2017, μία εκ των οποίων επιβεβαιώθηκε ως σύγκρουση συμφερόντων, γεγονός που είχε ως αποτέλεσμα να ζητηθεί η αποχή ενός ατόμου από συζήτηση για ένα συγκεκριμένο σημείο της ημερήσιας διάταξης·

Εσωτερικοί έλεγχοι

16. σημειώνει με ανησυχία ότι το 2017 υπήρξαν 26 περιπτώσεις παράκαμψης ελέγχου και αποκλίσεων από καθιερωμένες διεργασίες και διαδικασίες, αριθμός που αντιστοιχεί, ωστόσο, σε 14 λιγότερες σε σύγκριση με το 2016· σημειώνει ότι εγκρίθηκε σχέδιο δράσης με σκοπό τη μείωση του αριθμού τέτοιων παρακάμψεων· ζητεί από το Κέντρο να υποβάλει έκθεση στην αρμόδια για την απαλλαγή αρχή σχετικά με τα αποτελέσματα των διορθωτικών μέτρων στο πλαίσιο αυτό·

17. παρατηρεί ότι, εκτός από την εσωτερική διαδικασία για τις συνεδριάσεις με τη φαρμακοβιομηχανία, μια εσωτερική διαδικασία για τη σύναψη μνημονίων συνεννόησης και συμφωνιών συνεργασίας με τρίτους βρίσκεται στο στάδιο της επεξεργασίας· ζητεί από το Κέντρο να υποβάλει έκθεση στην αρμόδια για την απαλλαγή αρχή όσον αφορά τη σχετική πρόοδο·

Λοιπά σχόλια

18. σημειώνει ότι, τον Ιούλιο του 2016, το Κέντρο υπέγραψε νέα σύμβαση μίσθωσης για τις νέες εγκαταστάσεις του, η οποία τέθηκε σε ισχύ στα τέλη Φεβρουαρίου του 2018, και ότι η διάρκεια της νέας σύμβασης μίσθωσης είναι 15 έτη· σημειώνει ότι η μετακόμιση του Κέντρου στις νέες εγκαταστάσεις πραγματοποιήθηκε τον Απρίλιο του 2018·

19. παραπέμπει, όσον αφορά άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 26ης Μαρτίου 2019 ( 3 ) σχετικά με τις επιδόσεις, τη χρηματοοικονομική διαχείριση και τον έλεγχο των οργανισμών.

(1) ΕΕ C 108 της 22.3.2018, σ. 213.

(2) Έγγραφο εργασίας των Υπηρεσιών της Επιτροπής της 13ης Μαρτίου 2015, «Guidelines on key performance indicators (KPI) for directors of EU decentralised agencies» (Κατευθυντήριες γραμμές για κύριους δείκτες επιδόσεων (ΚΔΕ) για διευθυντές αποκεντρωμένων οργανισμών της ΕΕ), SWD(2015) 062.

(3) Κείμενα που εγκρίθηκαν, P8_TA(2019)0254 (βλέπε σελίδα 361 της παρούσας Επίσημης Εφημερίδας).